ธพว.จับมือตลาดสด ให้กู้แม่ค้า5พันล้าน
เอสเอ็มอีแบงก์ จับมือสมาคมตลาดสดไทย ลุยปล่อยกู้แม่ค้าคนดี 5,000 ล้านบาท
26 ก.พ. 2558

เอสเอ็มอีแบงก์ จับมือสมาคมตลาดสดไทย ลุยปล่อยกู้แม่ค้าคนดี 5,000 ล้านบาท
นางสาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) ลงนามร่วมกับสมาคมตลาดสดไทยในโครงการ สินเชื่อแม่ค้าคนดี วงเงิน 5,000 ล้านบาท เพื่อสนับสนุนพ่อค้าแม่ค้าที่ต้องการลงทุนปรับปรุงแผงค้าขาย รวมถึงเช่าพื้นที่ หรือต้องการเงินทุนเพื่อหมุนเวียนในกิจการ โดยธนาคารได้ทำเอ็มโอยูกับตลาด ทั่วประเทศไปแล้วหลายแห่ง โดยหลักการเจ้าของตลาดทุกแห่งจะให้ความร่วมมือเรียกเก็บเงินจากพ่อค้าแม่ค้าในโครงการให้กับธนาคาร 
นอกจากนี้ ยังได้ลงนามความร่วมมือกับบริษัท ยิ่งเจริญ บางพลี ในโครงการสินเชื่อเพื่อสนับสนุนผู้ประกอบกิจการค้าปลีกและค้าส่งโครงการเยส บางพลี เพื่อให้พ่อค้าแม่ค้าในโครงการที่มีแผงร้านค้ากว่า 1,000 ร้านค้า เข้าถึงแหล่งเงินทุนจากธนาคาร โดยโครงการเยส บางพลี เป็นโครงการขนาดใหญ่ ตั้งบนเนื้อที่ 18 ไร่ ถือเป็นพื้นที่ใหม่เพื่อการค้าขายที่ครอบคลุมประชากรผู้อยู่อาศัยในเขตพื้นที่ อ.บางพลี บางบ่อ และบางเสาธง จ.สมุทรปราการ